钦定古今图书集成/理学汇编/学行典/第257卷 > 朱子大全集 > 小臣稷
## 钦定古今图书集成/理学汇编/学行典/第257卷 > 朱子大全集 > 小臣稷

按《高士传》：小臣稷者，齐人也，抗厉希古，桓公凡三往
而不得见。公叹曰：“吾闻布衣之士，不轻爵禄，则无以
助万乘之主；万乘之主不好仁义，则无以下布衣之
士。”于是五往乃得见焉。桓公以此能致士，为五霸之
长。

按《新序》：齐桓公见小臣稷，一日三至，不得见也。从者
曰：“万乘之主，布衣之士，一日三至而不得见，亦可以
止矣。”桓公曰：“不然。士之傲爵禄者，固轻其主；其主傲
霸王者，亦轻其士。纵夫子傲爵禄，吾庸敢傲霸王乎？”
五往而后得见，天下闻之，皆曰：“桓公犹下布衣之士，
而况国君乎？”于是相率而朝，靡有不至。桓公所以九
合诸侯，一匡天下者，遇士于是也。《诗》云：“有觉德行，四
国顺之。”桓公其以之矣。